รัฐบาลจัดทำหนังสือพระราชพิธีบรมราชาภิเษก และหนังสือประมวลองค์ความรู้พระราชพิธีบรมราชาภิเษกเป็นประวัติศาสตร์ชาติเผยแพร่องค์ความรู้เกี่ยวกับโบราณราชประเพณีไทยแก่ประชาชนทั่วประเทศ
นายวิษณุ เครืองาม รองนายกรัฐมนตรี ประธานกรรมการฝ่ายจัดพิธีการงานพระราชพิธีบรมราชาภิเษก กล่าวในการแถลงข่าวเปิดตัวหนังสือพระราชพิธีบรมราชาภิเษก ว่า เนื่องในโอกาสที่สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ตั้งการพระราชพิธีบรมราชาภิเษก ระหว่างวันที่ 4 – 6 พฤษภาคม 2562 ซึ่งถือเป็นพระราชพิธีสำคัญของประเทศที่จัดขึ้นตามโบราณราชประเพณีในการสถาปนาพระมหากษัตริย์ไทยโดยสมบูรณ์ จะทรงรับการบรมราชาภิเษกเฉลิมพระปรมาภิไธยเป็นพระบาทสมเด็จพระเจ้าอยู่หัว แสดงถึงวัฒนธรรมอันงดงาม และเทิดทูนสถาบันพระมหากษัตริย์ให้ทรงพระเกียรติยศสูงสุด ถือเป็นเหตุการณ์สำคัญที่ต้องจารึกไว้ในประวัติศาสตร์ของชาติ         ในโอกาสสำคัญนี้ กระทรวงวัฒนธรรม จึงจัดพิมพ์ “หนังสือพระราชพิธีบรม ราชาภิเษก” ขึ้น เพื่อให้ประชาชนได้รับความรู้ ความเข้าใจเกี่ยวกับพระราชพิธี ตลอดจนข้อมูลความรู้ที่เกี่ยวเนื่องกับพระราชพิธี โดยจัดพิมพ์ทั้งฉบับภาษาไทย และภาษาอังกฤษ รวม 2,000 เล่ม เผยแพร่ไปยังสถานศึกษา ห้องสมุดประชาชน และหน่วยงานต่างๆ        นอกจากนี้ รัฐบาลโดยคณะกรรมการฝ่ายจัดพิธีการงานพระราชพิธีบรมราชาภิเษก ยังมอบหมายให้กระทรวงวัฒนธรรมจัดพิมพ์หนังสือประมวลองค์ความรู้พระราชพิธีบรมราชาภิเษก รวมถึงคำศัพท์สำคัญที่เกี่ยวเนื่องกับการพระราชพิธีจัดพิมพ์ฉบับภาษาไทย จำนวน 3,000 เล่ม ทั้งนี้ประชาชนที่สนใจสามารถดาวน์โหลดเนื้อหาจากหนังสืออีบุ๊คได้ที่เว็บไซต์ www.m-culture.go.th และสายด่วนวัฒนธรรม 1765